山居
作者：王之望
朝代：宋

paragraphs: 山居入長夏，草樹繞我屋。
微風披拂之，有聲來肅肅。
葳蕤摇散影，掩冉飄暗馥。
百合開數花，孤芳更清淑。
我卧北窗下，午枕睡方足。
挹此一襟凉，泠然若堪掬。
坐使萬慮空，樂哉謝羈束。
有同顔氏子，坐忘遺耳目。
又如慧可師，安心得歸宿。
落日行庭前，披衣自捫腹。
閒扶舊僵石，細數新上竹。
小禽時下來，相鳴入叢簇。
見我不驚飛，人禽兩幽獨。